जब तुराब अली रामपुर लौटकर नहीं आए तो नवाब को शक हुआ कि कहीं ठगों के शिकार तो नहीं हो गए. उन्होंने अफ़्रीका से ग़ुलाम बनाकर गुजरात के तट पर लाए गए अफ्रीकियों की कहानियां सुन रखी थीं, जिन्हें सीदी कहा जाता है. उन्होंने इस काम के लिए सीदी इकराम और सीदी मुनइम की मदद ली.सीदियों के बारे में फ़ारूक़ी लिखते हैं, “नस्ल के लिहाज से सीदी और काम के लिहाज से उन्हें खोजिया कहा जाता था. उनके हुनर की बात दूर-दूर तक फैल चुकी थी. उन्हें गुजरात से अवध तक बुलाया जाने लगा था. पुराने क़दमों के निशान, लापता लोगों का पता लगाना और फ़रार लोगों के सुराग़ ढूंढने में वे माहिर थे. आपस में वे स्वाहिली में जबकि दूसरे लोगों से हिंदी में बात करते थे.”